El Gringo vender tilbake

El Gringo vender tilbake er en norsk roman, utgitt som bok nummer 44 i den 83 bind store serien om western-helten og US-marshalen Morgan Kane. Boka ble lansert i 1970, skrevet av forfatteren Kjell Hallbing under pseudonymet Louis Masterson, utgitt på forlaget Bladkompaniet.
Boka kom ut i forlagets pocketserie Stjernebøkene, som Stjerne-bok nr. 437 og kostet fire kroner. 
El Gringo vender tilbake er en slags fortsettelse av tre tidligere bøker i Kane-serien, El Gringo, El Gringo’s hevn og For en neve pesos. Leserne møter en ung Morgan Kane i Mexico - 25 år gammel, knust, bitter og desillusjonert (noe man kan fortså om man har lest de tidligere Gringo-bøkene). 
Handlingen i boka starter der For en neve pesos slutter: Kane har fått det fattige peonfølget - og Pauline Trenton - trygt tilbake til landsbyen deres Escalon. Men nå betror hun Kane at hennes far hadde et kart over en gammel misjonsstasjon -  med en skatt. Ergo legger Kane og Pauline ut på skattejakt  i apacheland, i spissen for en liten ekspedisjon. I fjellene er også det meksikanske militæret på oppdrag, og snart krysses deres veier. Siden unge Kane (alias «El Gringo») er etterlyst ligger det an til forviklinger: På den ene siden møter Kane uventet forståelse blant federales. På den annen side faller en i hans eget følge ham i ryggen. Snart går det en kule varmt både i skattejakten og mellom Kane og Pauline. Han dreper en sersjant, to meksikanere og ihvertfall 16 apacher. Men Kane er fortsatt preget av sviket han opplevde i El Gringo’s hevn, så på kvinnefronten går det litt tregere.


== Mottagelsen av boka ==
Da El Gringo vender tilbake kom ut var Kane-serien fra 1966 utgitt i nokså normale pocket-opplag på 12-16000, men fra 1969 hadde forlaget merket en økende interesse, og ifølge forleggeren Finn Arnesen hadde den «virkelige rakettferden mot kjempeopplagene» startet da El Gringo vender tilbake kom ut i 1970. Nå trykket man 21 000.Da Kane-serien for alvor slo an måtte El Gringo vender tilbake utover i 1970-årene trykkes i stadig nye opplag. Mens den fortsatt ble utgitt i Bladkompaniets opprinnelige pocket-serie kom boka i minst fire opplag. I tillegg ble den solgt i hardcover-versjon da Bladkompaniet i årene 1972-1974 lanserte serien i innbundet utgave, med to bøker i hvert bind.Og utgivelsene var ikke begrenset til Norge. Boka kom i Sverige i 1975 på B. Wahlströms Bokförlag som Vild jakt 
og året etter i Danmark på Winther som El Gringo vender tilbage. 
I Finland kom den i 1977 på Otava som El Gringon paluu. 
Også Island fikk sin Prenthusið-utgave som El Gringo snýr aftur.


== Senere utgivelser ==
Da Bladkompaniet i 1991 ga ut serien på nytt besluttet de å publisere bøkene i kronologisk rekkefølge, der man begynte med Kanes fødsel og sluttet med Den siste jakten. Nå havnet El Gringo vender tilbake i et dobbeltbind, i bok nr. 7, sammen med To desperados. Da Bladkompaniet/Schibstedforlagene i årene 2002–2008 gjenutga bøkene i dobbelt-pocket kom El Gringo vender tilbake i 2003 som bok 11 i bind 11–12. 
Etter at Aller forlag i 2008 tok over rettighetene kom bøkene fra 2009 enkeltvis, fortsatt i kronologisk rekkefølge, men med noen justeringer. Nå kom boka i 2010 som bok nr. 10 i serien, en utgivelse som i 2011 ble lansert som lydbok av Norsk lyd- og blindeskriftbibliotek, innlest av Jan Olav Simonsen.Plasseringen som bok 10 i serien er ført videre i senere utgivelser, som i Cappelen Damms lydbokversjon fra 2019, lest inn av Torgeir Reiten og deres bokversjon fra 2022.


== Referanser ==


== Kilder ==
Atle Nielsen, Kjell Jørgen Holbye m. fl.: Den store boka om Morgan Kane, Aller forlag 2014, side 194–195.